VENDIM
Nr. 120, datë 4.4.2023

MBI FILLIMIN E PROCEDURËS PËR SHQYRTIMIN E NDRYSHIMEVE NË RREGULLOREN E PROCEDURAVE PËR LIDHJET E REJA DHE MODIFIKIMIN E LIDHJEVE EKZISTUESE ME RRJETIN E TRANSMETIMIT, MARRËVESHJEN E OPERIMIT NË RRJETIN E TRANSMETIMIT NDËRMJET OST SHA DHE PËRDORUESIT TË MIRATUAR ME VENDIMIN E BORDIT TË ERE-s NR. 87, DATË 20.4.2018

[bookmark: _GoBack]Në zbatim të neneve 16, 10 pika 2, 20, germa “h” dhe 27 pika 3 të ligjit nr. 43/2015 “Për sektorin e energjisë elektrike”, i ndryshuar, si dhe neneve 15 dhe 19 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 4.4.2023, pasi shqyrtoi informacionin shtesë me nr. 1041/2 prot., datë 30.3.2023, të përgatitur nga drejtoritë teknike “Mbi fillimin e procedurës për shqyrtimin e ndryshimeve në ‘Rregulloren e procedurave për lidhjet e reja dhe modifikimin e lidhjeve ekzistuese me rrjetin e transmetimit’, marrëveshjen e operimit në rrjetin e transmetimit ndërmjet OST sh.a. dhe përdoruesit të miratuar me vendimin e Bordit të ERE-s nr. 87, datë 20.4.2018”,
konstatoi se: 
- Bordi i ERE-s me vendimin nr. 87, datë 20.4.2018 miratoi “Rregulloren e procedurave për lidhjet e reja dhe modifikimin e lidhjeve ekzistuese me rrjetin e transmetimit”; marrëveshjen e operimit në rrjetin e transmetimit ndërmjet OST sh.a. dhe përdoruesit, si dhe marrëveshjen e lidhjes në rrjetin e transmetimit ndërmjet OST sh.a. dhe përdoruesit”.
- Në mbledhjen nr. 13, datë 20.3.2023, të Bordit të ERE-s u relatua relacioni nr. 1041/1 prot., datë 16.3.2023 “Mbi fillimin e procedurës për shqyrtimin e ndryshimeve në Rregulloren e procedurave për lidhjet e reja dhe modifikimin e lidhjeve ekzistuese me rrjetin e transmetimit, Marrëveshjen e operimit në rrjetin e transmetimit ndërmjet OST sh.a. dhe përdoruesit të miratuar me vendimin e Bordit të ERE-s nr. 87, datë 20.4.2018”. Në këtë mbledhje u la detyrë që ky informacion të plotësohej me komunikimin me OST sh.a. konform ligjit nr. 43/2015 “Për sektorin e energjisë elektrike”, i ndryshuar. 
- Në nenin 20, germa “h”, të ligjit nr. 43/2015 “Për sektorin e energjisë elektrike”, i ndryshuar, është përcaktuar se ERE miraton kontratat tip ose kushtet e përgjithshme të kontratave për shërbimet e rregulluara, të ofruara nga pjesëmarrësit e tregut, të ngarkuara me detyrimet e shërbimit publik.
- Konsulenti i Ministrisë së Infrastrukturës dhe Energjisë, Banka Evropiane për Rindërtim dhe Zhvillim (EBRD/BERZH) ka përcjellë në ERE nëpërmjet postës elektronike më datë 15.2.2023 kërkesën me lëndë: “Për vlerësimin dhe pranimin e disa ndryshimeve në marrëveshjen standarde të lidhjes të miratuar me vendimin e Bordit të ERE-s nr. 87, datë 20.4.2018”.
- Ndër të tjera konsulenti i MIE e vlerëson të nevojshme ndryshimin e këtij akti për faktin se në datë 22.6.2021, MIE ka hapur një procedurë tenderimi për përzgjedhjen e disa projekteve të energjisë së erës në tokë, me vendndodhje të përcaktuar nga zhvilluesit, të cilët do të përfitojnë nga masat mbështetëse. Pjesëmarrja në këtë procedurë tenderimi është e kufizuar për projektet me kapacitet minimal 10 MW dhe kapacitet maksimal 75 mw (secili i referuar si “Projekti i erës”). 
- Në vijim ERE nëpërmjet postës elektronike të datës 9.3.2023 i është drejtuar MIE-s për të shprehur qëndrimin e saj lidhur me draftin e ndryshimeve të kontratës tip të lidhjes të përcjellë në ERE. 
- MIE nëpërmjet komunikimit me e-mail të datës 10.3.2023, ka parashtruar se shprehet dakord me propozimin i cili është në përputhje me rekomandimet që na kanë dërguar konsulentët për ankandin e erës.
 
- OST sh.a. nëpërmjet komunikimit me e-mail të datës 27.3.2023, parashtron se janë bërë takime me grupin e konsulencës dhe palët kanë rënë dakord për ndryshimet në marrëveshjen e tip të lidhjes, të cilat janë ato të përcjella nga konsulenca.
- Propozimet kanë të bëjnë me ndryshime në nenet 1, 3, 4, 6, 8, 9, 10, 12, 19 dhe 23. Ndryshimet e propozuara nuk janë ndryshime cilësore, por më tepër të karakterit logjistik dhe organizativ të marrëdhënies midis OST sh.a. dhe përdoruesit.
Për gjithë sa më sipër, Bordi i ERE-s 

VENDOSI:

1. Fillimin e procedurës për shqyrtimin e ndryshimeve në rregulloren e procedurave për lidhjet e reja dhe modifikimin e lidhjeve ekzistuese me rrjetin e transmetimit, marrëveshjen e operimit në rrjetin e transmetimit ndërmjet OST sh.a. dhe përdoruesit të miratuar me vendimin e Bordit të ERE-s nr. 87, datë 20.4.2018. (Ndryshimet e propozuara gjenden bashkëlidhur këtij vendimi)
2. Drejtoria Juridike dhe e Zgjidhjes së Mosmarrëveshjeve, të njoftojë Ministrinë e Infrastrukturës dhe Energjisë, shoqërinë OST sh.a. dhe palët e interesit për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

NË MUNGESË DHE ME AUTORIZIM
ANËTAR I BORDIT 
Maksim Shuli

LISTA E NDRYSHIMEVE TË PROPOZUARA NË MARRËVESHJEN E LIDHJES ME RRJETIN E TRANSMETIMIT
NDËRMJET OPERATORIT TË SISTEMIT TË TRANSMETIMIT OST SHA DHE PËRDORUESIT

1. Propozohet ndryshimi i paragrafi 2 të nenit 1 (“Anekset dhe përkufizimet”) të marrëveshjes së lidhjes me rrjetin, si më poshtë:
 “2. Me anekse do të kuptojmë:
a) Aneksi nr. 1: Dokumentacioni teknik i lidhjes me Rrjetin Kombëtar të Transmetimit;
b) Aneksi nr. 2: Licenca për prodhimin e energjisë elektrike, e lëshuar nga ERE ose aplikimi pranë ERE për t’u pajisur me një licencë për prodhimin e energjisë elektrike;
c) Aneksi nr. 3: Specifikimet teknike të sistemit të matjes tregtare;
d) Aneksi nr. 4: Specifikimet teknike të lidhjes me sistemin e telekomunikacionit;
e) Aneksi nr. 5: Specifikimet teknike të lidhjes me sistemin SCADA të Qendrës Kombëtare Dispeçer;
f) Aneksi nr. 6: Deklaratat e përgjegjësisë dhe gatishmërisë;
g) Aneksi nr. 7: Dorëzimi i pjesës së linjës. Pjesët e aseteve të lidhjes që do të dorëzohen;
h) Në rast konflikti, ndërmjet përcaktimeve të bëra në anekset e kësaj kontrate dhe dispozitave të mëposhtme, këto të fundit do të mbizotërojnë.”
2. Propozohet shtimi i përkufizimeve të reja dhe ndryshimi i përkufizimeve ekzistuese të parashikuara në nenin 1 (“Anekset dhe përkufizimet”), paragrafi 3 i marrëveshjes së lidhjes me rrjetin, si më poshtë:

	“Akt”
	nënkupton çdo ligj, vendim të Këshillit të Ministrave, udhëzim të ministrive ose të organeve publike rregullatore ose jo, të veshura me kompetenca për të nxjerrë akte me qëllim rregullimin e një fushe të caktuar, të cilët kanë efekt mbi veprimtarinë e palëve dhe veçanërisht mbi fushën objekt i kësaj marrëveshje.


	“Energjia e prodhuar”
	nënkupton energjinë të injektuar në rrjetin e transmetimit të OST sh.a. në pikën matjes siç matet në përputhje me Kodin e Matjes dhe kësaj Marrëveshje të Lidhjes.

	“Marrëveshje”
	nënkupton këtë marrëveshje të lidhur midis përdoruesit dhe OST me qëllim përcaktimin e kushteve për lidhjen dhe përdorimin e rrjetit kombëtar të transmetimit të energjisë elektrike nga përdoruesi.

	““Ngjarje e ndërprerjes”
	nënkupton çdo ndërprerje në Rrjetin e Transmetimit ose deenergjizim të impiantit që nuk lejon përdoruesin të injektojë Energjinë Elektrike plotësisht ose pjesërisht në pikën e lidhjes që është si rezultat i çdo sjelljeje me dashje ose nga pakujdesia të OST sh.a. ose shkelje nga OST sh.a. të dispozitave të ligjit të zbatueshëm, të Kodit të Rrjetit apo kësaj Marrëveshjeje.

	“Përdorues”
	nënkupton personat fizikë ose juridikë, të cilët furnizojnë me, ose të cilët furnizohen me energji elektrike nëpërmjet rrjetit të sistemit të transmetimit.

	“Objekti”
	Impiant gjenerimi ose ngarkese

	“Impianti [Hidro] [Solar] [Erë] [Burime të tjera të rinovueshme]”
	[në rastin e marrëveshjeve të lidhjes me impiant gjenerimi] nënkupton, Hidrocentralin 	                        që  do të ndërtohet nga Përdoruesi.

[në rastin e marrëveshjeve të lidhjes me impiant gjenerimi] nënkupton impiantin fotovoltaik që  do të ndërtohet nga Përdoruesi.

[në rastin e marrëveshjeve të lidhjes me impiant gjenerimi] nënkupton impiantin e Erës që  do të ndërtohet nga Përdoruesi.

[në rastin e marrëveshjeve të lidhjes me impiant gjenerimi] nënkupton impiante nga burime të tjera të rinovueshme që  do të ndërtohet nga Përdoruesi.

	“Asetet e lidhjes”
	nënkupton asetet e lidhjes (linja, nënstacioni, elementë të tjerë lidhës), që do të ndërtohen nga përdoruesi, për të lidhur centralin prodhues/konsumator të energjisë elektrike me rrjetin e transmetimit siç është paraqitur në aneksin nr. 1.

	“Nënstacion”
	nënkupton nënstacionin …/… kV që do të ndërtohet nga përdoruesi afër …. (Hidrocentralit / Impiantit fotovoltaik / Impiantit të erës me fuqi transformaotri … MVA.

	“Pika e Lidhjes ”
	nënkupton pikën ku objektet lidhen me rrjetin e transmetimit, që përcakton vendin e saktë të lidhjes me rrjetin e transmetimit (Hyrje- dalje në linjë, lidhje në zbara etj.)

	“Pika e Matjes”
	nënkupton pikën ku matet energjia elektrike që përdoruesi injekton në/merr nga rrjeti i transmetimit që është i instaluar në anën e tensionit të lartë të Transformatorit të fuqisë.

	“Komisionim”
	nënkupton procesin e testimit, kontrollit dhe kolaudimit të aseteve të lidhjes (nënstacionit TL/TM dhe pjesës së linjës lidhëse), për të plotësuar kushtet dhe përcaktimet e parashtruara nga Kodi i Rrjetit të Transmetimit.

	“Licenca”
	nënkupton në çdo kohë, dokumentin zyrtar për licencimin e një subjekti dhe veprimtarinë e saj sipas ligjit të zbatueshëm.

	“Kodi i Rrjetit”
	nënkupton Kodin e Rrjetit të Transmetimit të miratuar nga ERE, që është tërësia e rregullave teknike, të cilat rregullojnë operimin e sistemit të transmetimit, si dhe përcaktojnë kushtet e shërbimit që ofrohen nga Operatori i Sistemit të Transmetimit ndaj përdoruesve të sistemit të transmetimit, në përputhje me rregullat e ENTSO-e.



	“Rregullator”
	nënkupton Entin Rregullator të Energjisë (ERE)

	“Rrjeti i Transmetimit”
	nënkupton rrjetin kombëtar të transmetimit të energjisë elektrike siç përcaktohet në Kodin e Rrjetit të Transmetimit

	“Ndryshim në kontroll”
	nënkupton çdo shitje, kalim, transferim, ndërprerje, qira, tjetërsim, dhurim, dorëheqje, shkëmbim, ose ndonjë heqje tjetër dore nga kontrolli.

	“Punimet”
	nënkupton punën që do të kryhet nga përdoruesi ose kontraktori i tij për të realizuar lidhjen në rrjetin e transmetimit.

	“Ndërprerje të programuara të detyruara”
	nënkupton çdo ndërprerje të detyruar nga rrethana siç përcaktohen në këtë marrëveshje, të kërkuar nga OST-ja në përputhje me këtë marrëveshje dhe që amendon ndërprerjet e planifikuara në sistem

	“Ditë pune”
	nënkupton të gjitha ditët e javës përveç të shtunës, të dielës dhe çdo dite pushimi zyrtar në Republikën e Shqipërisë.

	“Qendra Operative e Përdoruesit”
	nënkupton njësinë organizative të përdoruesit me aftësitë e nevojshme teknike, e cila është ndërfaqja direkte ndërmjet objektit të përdoruesit dhe OST/Qendrës Kombëtare Dispeçer



3. Propozohet shtimi i një paragrafi nr. 3 në nenin 3 (“Kohëzgjatja e marrëveshjes”), të marrëveshjes së lidhjes me rrjetin, si më poshtë:
 “NENI 3 – KOHËZGJATJA E MARRËVESHJES 
1. Kjo Marrëveshje lidhet për një kohëzgjatje të pacaktuar, përveç rasteve të zgjidhjes së marrëveshjes sipas nenit 18.
2. Në rastin kur Përdoruesi synon ta përfundojë këtë Marrëveshje duhet të bëjë të ditur qëllimin e saj, duke njoftuar OST-në me anë të njoftimit të regjistruar 6 (gjashtë) muaj përpara.
3. Në rastin kur OST-ja synon ta përfundojë këtë Marrëveshje, njofton Ministrinë Përgjegjëse për Energjisë të paktën 6 (gjashtë muaj) përpara.
4. Zgjidhja e Marrëveshjes sjell shkëputjen fizike të pikës së lidhjes (sipas projektit për lidhjen).”
4. Propozohet ndryshimi i nenit 4 (“Deklarime dhe garanci te përdoruesit”), të marrëveshjes së lidhjes me rrjetin, si më poshtë:
 “NENI 4 – DEKLARIME DHE GARANCI TE PËRDORUESIT
Përdoruesi deklaron dhe garanton OST se:
1. Përdoruesi është themeluar në përputhje me legjislacionin shqiptar, i regjistruar pranë Regjistrit Tregtar dhe nuk është subjekt i asnjë procedure likuidimi dhe/ose falimentimi.
2. Përdoruesi zotëron ose do të marrë të gjitha autorizimet e nevojshme me qëllim zbatimin e punimeve që lidhen me ndërtimin, komisionimin dhe vënien në punë të objektit dhe aseteve të lidhjes.
3. Përdoruesi disponon ose do të ketë të gjitha mjetet, financiare, teknike dhe teknologjike me qëllim realizimin e projektit që lidhet me ndërtimin e objektit, aseteve të lidhjes, dhe të të gjitha veprimtarive të tjera që lidhen me mirëmbajtjen dhe shfrytëzimin në punë nga vetë përdoruesi. Shpenzimet për mirëmbajtjen dhe shfrytëzimin e aseteve të lidhjes janë në ngarkim të Shoqërisë dhe përcaktohen në marrëveshjen e mirëmbajtjes që do të lidhet midis OST sh.a. dhe Shoqërisë, pas nënshkrimit të Marrëveshjes së Operimit.
4. Përdoruesi do të zbatojë me përpikëri të gjitha procedurat dhe rregullat e zbatueshme në përputhje me Kodin e Rrjetit të Transmetimit dhe legjislacionit shqiptar në përgjithësi për ndërtimin dhe vënien në punë të objektit dhe aseteve të lidhjes.
5. Lidhja dhe zbatimi i kësaj marrëveshje nga ana e përdoruesit nuk përben asnjë shkelje të ligjit në fuqi në Shqipëri, dokumenteve statutore të shoqërisë dhe çdo kontrate ose marrëveshje në të cilën përdoruesi është palë.
6. Shoqëria do t’i garantojë dhe sigurojë OST sh.a., përgjatë gjithë kohëzgjatjes së kësaj marrëveshje, të drejtën e kalimit për të hyrë dhe për të kryer punime në Nënstacionin lidhës me rrjetin e transmetimit, të përdoruesit, si dhe në sipërfaqet e tokës ku kalon traseja e linjës lidhëse.
7. Shoqëria do t’i kalojë OST-së në pronësi asetet e lidhjes me rrjetin e transmetimit dhe do t’i garantojë dhe sigurojë OST sh.a., gëzimin e qetë, për të përdorur dhe gëzuar pronën e kaluar, me anë të një kontratë dhurimi. Në këtë rast, pika 3 e këtij neni nuk do të zbatohet për pjesën që lidhet me shpenzimet e mirëmbajtjes dhe shfrytëzimit të aseteve të lidhjes.”
5. Propozohet ndryshimi i paragrafit 7, të nenit 6 (“Detyrimet e përdoruesit”), të marrëveshjes së lidhjes me rrjetin, si më poshtë:
 “7. Në rast se Përdoruesi kërkon shkëputjen e lidhjes elektrike nga Rrjeti i Transmetimit duhet të njoftojë OST sh.a., 6 muaj përpara dhe Shoqëria është e detyruar të mbulojë të gjitha shpenzimet e nevojshme për shkëputje.”
6. Propozohet ndryshimi i nenit 8 (“Detyrime të OST sh.a.”), të marrëveshjes së lidhjes me rrjetin, si më poshtë:
 “NENI 8 – DETYRIME TË OST SHA, I NDRYSHUAR
1. OST sh.a., duhet të:
a) marrë përsipër planifikimet dhe detyrimet përkatëse;
b) marrë në dorëzim pjesën e linjës ____ pjesa e linjës që do t’i dorëzohet dhe kalojë në pronësi OST-së, fillon te shtylla nr. ___ deri te shtylla nr. __, përfshirë shtyllat, bazamentet dhe sipërfaqet e tokës së bazamenteve të shtyllave. [i aplikueshëm kur ka dhurim];
c) brenda një periudhe të arsyeshme nga momenti kur Shoqëria ka përmbushur përcaktimet e bëra në nenin 9 dhe 11 si dhe me një njoftim me shkrim të saj, t’i sigurojë Shoqërisë akses në Rrjetin e Transmetimit, për të mundësuar përfundimin e punimeve duke energjizuar nënstacionin ____.”
7. Propozohet ndryshimi i paragrafit 2, të nenit 9 (“Dorëzimi i pjesës së linjës” [i aplikueshëm kur ka dhurim]), të marrëveshjes së lidhjes me rrjetin, si më poshtë:
 “2. Kalimi i pronësisë do të bëhet me kontratë dhurimi, ku Shoqëria do të dhurojë dhe OST-ja do të pranojë pasuritë e parashikuara në pikën 1 të këtij neni.”
8. Propozohet ndryshimi i paragrafit 2 të nenit 10 (“Lidhja me sistemin SCADA, telekomunikacionin dhe komunikimi me Qendrën Kombëtare Dispeçer”), të marrëveshjes së lidhjes me rrjetin, si më poshtë:
 “2. Shoqëria merr përsipër integrimin e të dhënave të nevojshme të nënstacionit të ri për kontroll-monitorimin në sistemin SCADA të Qendrës Kombëtare Dispeçer. Të dhënat e nevojshme për t’u integruar duhet të jenë statuset e çelësave/thikave, alarmet dhe matjet (P, Q, U, I, F) për traktet e tensionit të lartë të linjave dhe transformatorëve të këtij nënstacioni, duke përmbushur kërkesat e përcaktuara në aneksin nr. 5.”
9. Propozohet ndryshimi i nenit 13 (“Planifikimi i ndërprerjeve dhe deenergjizimi”), të marrëveshjes së lidhjes me rrjetin, si më poshtë:
 “NENI 13 – PLANIFIKIMI I NDËRPRERJEVE DHE DEENERGJIZIMI
1. Bazuar në procedurat e përcaktuara në Kodin e Rrjetit të Transmetimit, Operatori i Sistemit lejohet të kryejë menaxhimin e drejtë të situatave teknike në sistemin elektroenergjetik, duke marrë në konsideratë një gamë të gjerë kushtesh operacionale, në rrethana normale dhe jo normale, në kushtet e tanishme dhe të një sistemi në të ardhmen. Në Kodin e Rrjetit nuk mund të parashikohen dhe adresohen të gjitha mundësitë operacionale, prandaj OST sh.a., në rrethana të paparashikuara në Kod, mund të veprojë vendosmërisht në zbatim të detyrimeve të saj.
2. OST sh.a. dhe përdoruesi duhet të koordinojnë ndërprerjet e planifikuara në rrjet, në përputhje me Kodin e Rrjetit të Transmetimit, në atë masë që është praktikisht e mundshme dhe arsyeshme.
3. OST sh.a. dhe përdoruesi do të bëjnë përpjekje të arsyeshme për të siguruar që ndërprerjet e tilla do të jenë me kohëzgjatje minimale dhe do të shkaktojnë shqetësime minimale për të tretët dhe nuk do të dëmtojnë funksionimin e sigurt dhe të besueshëm të sistemit.
4. Pavarësisht nga planifikimi vjetor i ndërprerjeve, OST sh.a. do të mund të kryejë ndërprerje të programuara të detyruar dhe deenergjizim të pikës së lidhjes së përdoruesit, kur kjo kërkohet me qëllim ushtrimin e funksioneve të saj, me kushtin që të njoftojë këtë të fundit 7 (shtatë) ditë kalendarike përpara ditës së kryerjes së ndërprerjeve, për ndryshimin e planit të ndërprerjeve dhe për kryerjen e ndërprerjeve të programuara të detyruar, sipas rastit, ku njoftime të tilla do të jenë në përputhje me paragrafin 5 më poshtë.
5. Njoftimi i OST sh.a. do të përfshijë:
a) njoftimin dhe arsyetimin;
b) planin e ndërprerjeve të përditësuar;
c) ndërprerjen e programuar të detyruar duke specifikuar numrin e pritshëm të ndërprerjeve, kohëzgjatjen në orë dhe datat për secilën pikë lidhje ku kryhet ndërprerja.
6. Nëse përdoruesi pengon OST sh.a. në kryerjen e ndërprerjeve të programuara të detyruar, bëhet përgjegjës për të gjitha pasojat dhe kostot që lidhen me vonesat dhe që mund t’i shkaktohen OST-së apo të tretëve me të cilët OST sh.a. është në marrëdhënie kontraktuale. 
7. OST do të ushtrojë të drejtën e deenergjizimit të përdoruesit në çdo kohë dhe në afatet dhe masën që OST sh.a. e vlerëson proporcionale me situatën, në përputhje me Kodin e Rrjetit të Transmetimit, ose në ndonjë nga rrethanat e mëposhtme:
a) në kushtet e forcës madhore, kur konsiderohet se rrethanat e kërkojnë një masë të tillë;
b) për qëllim të realizimit të projekteve për fuqizimin e rrjetit të transmetimit, duke i dërguar njoftim me shkrim Përdoruesit të paktën 7 (shtatë) ditë kalendarike përpara;
c) për qëllim të realizimit të lidhjeve të reja të të tretëve në rrjetin e transmetimit duke i dërguar njoftim me shkrim Përdoruesit të paktën 7 (shtatë) ditë kalendarike përpara;
d) me qëllim gjetjen dhe eliminimin e një defekti, për mirëmbajtjen, riparimin, ose testimin e një pjese të rrjetit, të cilat janë të nevojshme për të siguruar funksionimin normal dhe për të fuqizuar sigurinë operacionale të rrjetit, duke i dërguar njoftim me shkrim Përdoruesit brenda një afati që është praktikisht i mundur dhe i arsyeshëm për OST-në;
e) nëse është e nevojshme në një situate emergjence në afërsi të rrjetit elektrik, ose në rast nevoje për të zbutur efektet e çdo rreziku material ose humbje financiare për çdo person apo prone të lidhur me ose pranë rrjetit;
f) kur kërkohet nga furnizuesi i përdoruesit, për mospagesë të furnizimit me energji elektrike. Në një rrethanë të tille, OST-ja mund të kërkojë dëshmi të mospagesës nga përdoruesi;
g) kur përdoruesi nuk përmbush detyrimet në bazë të Kodit të Rrjetit të Transmetimit dhe sipas vlerësimit të OST sh.a. kjo ka një efekt material të dëmshëm në rrjet;
h) në funksion të nenit 7 “Ushtrimi i të drejtave” të Marrëveshjes së Operimit, nga momenti që është nënshkruar dhe e zbatueshme për Palët e kësaj Marrëveshjeje;
i) nëse marrëveshja mes palëve përfundon 
j) pas njoftimit me shkrim 7 (shtatë) ditësh kalenderike përpara nëse nuk ka dakordësi midis Palëve për ndryshime në rrjetin e Përdoruesit (shtesë fuqi, rikonfigurim etj.).
k) nëse gjatë kryerjes së punimeve ose gjatë operimit të aseteve të lidhjes, bazuar në një opinion të arsyeshëm të secilës palë, kushtet ose mënyra e veprimit të rrjetit të transmetimit ose në rast se pjesa e linjës ose nënstacioni shfaq një kërcënim të menjëhershëm për plagosje ose dëme materiale ndaj ndonjë personi ose rrjetit të transmetimit ose vetë nënstacionit, OST sh.a. mund të urdhërojë, sipas rastit, personelin operativ të nënstacionit të deenergjizojë menjëherë pjesën e linjës dhe nënstacionin ose OST sh.a. mund të deenergjizojë pjesë të rrjetit të transmetimit, në çdo rast, duke iu përmbajtur Kodit të Rrjetit të Transmetimit, nëse është e nevojshme ose e përshtatshme për të shmangur shfaqjen e këtyre plagosjeve ose dëmeve.”
8. Në rastet e deenergjizimit të një përdoruesi, OST sh.a. do të dokumentojë shpenzimet që lidhen me deenergjizimin dhe do t’i faturojë përdoruesit këto shpenzime kur:
a) deenergjizimi është bërë me kërkesën e përdoruesit;
b) deenergjizimi është bërë në kushtet e nenit 28 të Marrëveshjes së Operimit nga momenti që është nënshkruar dhe e zbatueshme për Palët e kësaj Marrëveshjeje dhe përdoruesi ka qenë shkaktar për nevojën e deenergjizimit;
c) kur deenergjizimi është bërë për shkak të shkeljes së Kodit të Rrjetit të Transmetimit apo Marrëveshjes së Lidhjes, Marrëveshjes së Operimit dhe Marrëveshjes së Mirëmbajtjes.
9. Kur deenergjizimi kërkohet nga furnizuesi i përdoruesit, OST sh.a. do t’i faturojë shpenzimet në lidhje me deenergjizimin, furnizuesit të përdoruesit. 
10. Pa cenuar detyrimet e tjera të kësaj Marrëveshjeje, OST sh.a. do të rienergjizojë sa më parë që të jetë e mundur përdoruesin kur ka të dhëna që rrethanat që çuan në deenergjizim nuk ekzistojnë më apo ka garanci të dokumentuar që rrethanat nuk do të përsëriten;
11. OST sh.a. mund të kërkojë nga përdoruesi i prekur nga deenergjizimi, prova të arsyeshme ose kryerjen e testimeve, për të verifikuar që shkaqet e deenergjizimit janë adresuar apo nuk ekzistojnë më. Testimet e nevojshme mund të realizohen nga ana e vetë përdoruesit, nga të tretë ose të do të lejohet të kryhen nga OST-ja.
12. Kur verifikimi apo testimet kryhen nga OST sh.a., përdoruesi do të jetë përgjegjës për mbulimin e kostove përkatëse.
13. Rienergjizimi do të kryhet me koordinimin e të dyja palëve duke garantuar sigurinë e operimit të sistemit dhe shmangur efektet shqetësuese për të tretët.
14. Kostot për rienergjizimin alokohen në të njëjtën mënyrë si kostot e deenergjizimit. 
15. Nëse, gjatë kohëzgjatjes së kësaj Marrëveshjeje, Përdoruesi nuk është në gjendje të livrojë energjinë e prodhuar si pasojë e një ngjarjeje të ndërprerjes, atëherë OST sh.a. duhet të dëmshpërblejë Përdoruesin, sipas legjislacionit në fuqi.”
10. Propozohet ndryshimi i paragrafit 1, të nenit 19 (“Konfidencialiteti”), të marrëveshjes së lidhjes me rrjetin, si më poshtë:
 “1. Secila nga Palët merr përsipër që të ruajë sekret përmbajtjen e kësaj marrëveshje dhe kushtet e saj, si dhe çdo informacion dhe dokument që palët kanë shkëmbyer ose kanë marrë dijeni gjatë negocimeve të kësaj marrëveshje, me përjashtim të rasteve kur bërja publike e sa më sipër është kërkesë e ligjeve shqiptare ose e institucioneve financiare të Përdoruesit (nëse ka) (duke përfshirë filialet e tyre, punonjësit, këshilltarët dhe çdo palë tjetër të lidhur), me kusht që këto institucione financiare pajtohen me detyrimet e konfidencialitetit.”
11. Propozohet ndryshimi i nenit 23 (“Ligji i zbatueshëm dhe zgjidhja e mosmarrëveshjeve”), të marrëveshjes së lidhjes me rrjetin, si më poshtë:
 “NENI 23 – LIGJI I ZBATUESHËM DHE ZGJIDHJA E MOSMARRËVESHJEVE
1. Kjo marrëveshje është hartuar në përputhje me legjislacionin e Republikës së Shqipërisë dhe do të zbatohet dhe interpretohet në përputhje me të.
2. Të gjitha mosmarrëveshjet që do të lindin si pasojë e interpretimit dhe zbatimit të kësaj marrëveshje, kur kanë të bëjnë me interpretimin e dispozitave të Kodit të Rrjetit të Transmetimit, do të zgjidhen në përputhje me procedurat e parashikuara në të. Në çdo rast tjetër, palët do të mundohen t’i zgjidhin mosmarrëveshjet me mirëkuptim midis tyre.
3. Në rast se palët nuk e kanë zgjidhur me mirëkuptim mosmarrëveshjen brenda 30 (tridhjetë) ditëve kalendarike, secila Palë mund ta dërgojë këtë mosmarrëveshje për zgjidhje tek ERE.
4. Në rast se mosmarrëveshja nuk është zgjidhur nga ERE, secila Palë ka të drejtë t’i drejtohet Gjykatës së Rrethit Gjyqsor Tiranë.”


